Diari Oficial de la Generalitat Valenciana


Sumari del DOGV 4233, del 22-04-2002 (2002/3359)

RESOLUCIÓ de 3 d'abril de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Ministeri d'Administracions Públiques, la Generalitat Valenciana, l'Ajuntament de València, el Consell Superior de Cambres Oficials de Comerç, Indústria i Navegació d'Espanya, el Consell de Cambres de Comerç, Indústria i Navegació de la Comunitat Valenciana i la Cambra de Comerç, Indústria i Navegació de València, per a la implantació de la Finestreta Única Empresarial.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4233

Data del DOGV
:   22-04-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/3359


Data del document
:   03-04-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * administració local
    * cambra de comerç i indústria
    * cooperació administrativa
    * fundació de l'empresa
    * oficina d'informació
    * administració central
    * formalitat administrativa

RESOLUCIÓ de 3 d'abril de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Ministeri d'Administracions Públiques, la Generalitat Valenciana, l'Ajuntament de València, el Consell Superior de Cambres Oficials de Comerç, Indústria i Navegació d'Espanya, el Consell de Cambres de Comerç, Indústria i Navegació de la Comunitat Valenciana i la Cambra de Comerç, Indústria i Navegació de València, per a la implantació de la Finestreta Única Empresarial. [2002/X3359]
  
Subscrit, després de la tramitació prèvia reglamentària, entre el Ministeri d'Administracions Públiques, la Generalitat Valenciana, l'Ajuntament de València, el Consell Superior de Cambres Oficials de Comerç, Indústria i Navegació d'Espanya, el Consell de Cambres de Comerç, Indústria i Navegació de la Comunitat Valenciana i la Cambra de Comerç, Indústria i Navegació de València, el 20 de desembre de 2001, un Conveni de col·laboració per a la implantació de la Finestreta Única Empresarial, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0235/2002, i que figura com a annex d'aquesta resolució.
  
València, 3 d'abril de 2002.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre el Ministeri d'Administracions Públiques, la Generalitat Valenciana, l'Ajuntament de València, el Consell Superior de Cambres Oficials de Comerç, Indústria i Navegació d'Espanya, el Consell de Cambres de Comerç, Indústria i Navegació de la Comunitat Valenciana i la Cambra Oficial de Comerç, Indústria i Navegació de València, per a la implantació de la finestreta única empresarial.
  
A València, 20 de desembre de 2001
  
Reunits:
  
D'una part, el Sr. Jesús Posada, ministre d'Administracions Públiques, en representació del Govern de la Nació i en l'exercici de les competències que li atribueix l'Acord del Consell de Ministres de 4 d'abril de 1997.
  
D'una altra, el Sr. Fernando Castelló Boronat, conseller d'Innovació i Competitivitat de la Generalitat Valenciana en representació d'aquesta Comunitat Autònoma.
  
D'una altra, la Sra. Rita Barberá Nolla, alcaldessa-presidenta de l'Ajuntament de València, en nom i representació de l'Ajuntament, autoritzada per a la subscripció del present conveni per Acord del ple de la dita corporació de data 27 d'abril de 2001, i assistida pel secretari general de l'Excm. Ajuntament de València, Sr. Vicent Miquel i Diego.
  
I el Sr. Arturo Virosque Ruiz, vicepresident del Consell Superior de Cambres Oficials de Comerç, Indústria i Navegació d'Espanya, president del Consell de Cambres de la Comunitat Valenciana i president de la Cambra de Comerç, Indústria i Navegació de València.
  
Intervenen
  
Tots en l'exercici dels respectius càrrecs i s'hi reconeixen capacitat i representativitat suficient per a atorgar el present conveni.
  
Manifesten:
  
1. Que dins de les actuacions que s'han portat a cap per contribuir al foment de la vocació empresarial mitjançant la implantació progressiva de serveis que faciliten els tràmits administratius als emprenedors i, en particular, la simplificació i la integració dels tràmits i els procediments administratius en què participe l'administració, i que ha sigut objecte de convenis entre les parts compareixents, l'últim projecte a realitzar és la implantació de la Finestreta Única Empresarial en els Prop Emprenedors.
  
2. Que les parts hui compareixents consideren el dit projecte essencial en la mesura que això implica la prestació de serveis integrats d'informació atenció i orientació sobre els processos per a la creació d'empreses.
  
Per tot això, les parts formalitzen el present conveni, de conformitat amb les següents
  
Clàusules:
  
Primera. Objecte del conveni
  
El present conveni té per objecte assentar les bases de la col·laboració entre l'administració general de l'Estat, el Consell Superior de Cambres, la Generalitat Valenciana, l'Ajuntament de València, el Consell de Cambres de la Comunitat Valenciana i la Cambra Oficial de Comerç, Indústria i Navegació de València, amb la finalitat de desenvolupar el projecte de Finestreta Única Empresarial en els Prop Emprenedors.
  
El projecte consisteix en la creació de centres ubicats en les seus principals de les Cambres Oficials de Comerç, en què les parts firmants presten serveis integrats d'informació, atenció i orientació sobre els requisits i els processos per a la creació d'empreses, al voltant dels quals les parts firmants del present conveni exercisquen competències o funcions, i també de tramitació administrativa.
  
Segona. Principis d'actuació
  
Les administracions públiques ressenyades, dins de la seua competència, es comprometen a la realització dels tràmits per a la creació d'empreses en el menor temps possible, millorant-los, si cal, i a establir-ne fórmules de simplificació.
  
Per la seua banda, la Cambra de Comerç de València es compromet a assessorar i orientar els promotors sobre ajudes a la creació d'empreses, finançament, documentació i sobre totes les altres matèries de les quals disposen d'informació i facen referència a l'objecte d'aquest conveni.
  
Totes les parts firmants del present conveni, en l'àmbit de les respectives competències, es comprometen a:
  
\* Ordenar els processos administratius relacionats amb la creació d'empreses i identificar els tràmits i procediments susceptibles de simplificació.
  
\* Establir un sistema d'informació, gestió i seguiment que facilite el subministrament d'informació per al procés de creació d'empreses que es generen.
  
\* Utilitzar intensivament les tecnologies de la informació i la comunicació i garantir la compatibilitat informàtica interna i la coordinació dels sistemes específics de cada part amb les respectives organitzacions.
  
Tercera. Àmbit d'aplicació
  
El present conveni serà d'aplicació als processos de creació d'empreses en l'àmbit territorial de la Comunitat Valenciana. No obstant això, només es gestionaran els tràmits municipals corresponents a l'Ajuntament de València sense perjudici de la posterior adhesió d'altres entitats locals.
  
Quarta. Funcionament de la Finestreta Única Empresarial
  
Amb caràcter general, les funcions que realitzarà la Finestreta Única Empresarial, en els Prop Emprenedors de les Cambres de Comerç Valencianes, en relació amb els tràmits mencionats i amb les sol·licituds que es cursen per a la creació de qualsevol empresa, seran:
  
\* Orientar i assessorar el promotor a través d'un pla de viabilitat del seu projecte empresarial. S'inclouran en el dit pla qüestions com ara mercat, competència, ubicació, aspectes econòmics i financers, ajudes, subvencions, formació i d'altres.
  
\* Informar els promotors sobre la documentació, els tràmits i les dades que han de facilitar per a la creació d'una empresa.
  
\* Efectuar el seguiment dels tràmits necessaris fins a la creació efectiva de l'empresa.
  
La Finestreta Única Empresarial dels Prop Emprenedors atendrà exclusivament les sol·licituds d'informació i tramitació que responguen a un procés integrat de creació d'empreses. Respecte dels tràmits de creació d'empreses que no corresponguen a les parts firmants, la Finestreta Única Empresarial únicament realitzarà funcions d'informació de caràcter general.
  
Cinquena. Seguiment de processos
  
Les administracions públiques integrants de la Finestreta Única Empresarial admetran en els seus registres les sol·licituds, els escrits, formularis o documents dirigits a aquestes mateixes i que facen referència als processos integrats de creació d'empreses; en deixaran constància en aquests registres i resoldran en el termini més breu possible els expedients de tramitació.
  
La Finestreta Única Empresarial portarà un registre informatitzat dels expedients que tramite.
  
Sisena. Obligacions del Consell Superior de Cambres i del Consell de Cambres de la Comunitat Valenciana
  
1. Desenvolupar conjuntament amb la resta dels interventors el disseny i desenvolupament del manual del projecte i del manual de procediments de l'oficina.
  
2. Realitzar un estudi per a elaborar el manual de disseny i identificació de l'oficina, i també la seua imatge institucional.
  
3. Participar en el desenvolupament i la posada en marxa del pla de comunicació i promoció de la Finestreta Única Empresarial.
  
Setena. Obligacions de la Cambra de Comerç, Indústria i Navegació de València
  
1. Planificar, desenvolupar i implantar un sistema d'informació i gestió que, tenint en compte els requeriments de l'administració general de l'Estat, la Generalitat Valenciana i els ajuntaments firmants, responga a les necessitats i característiques dels diferents col·lectius interessats en la creació d'empreses i respecte les especificacions jurídiques tècniques i de tramitació dels processos administratius relacionades amb l'activitat.
  
2. Ubicar el centre cedint en ús els corresponents espais a la Finestreta Única Empresarial. Els dits espais hauran de ser d'extensió suficient per a la prestació dels serveis propis del centre i configuraran una imatge diferenciada de la resta de les dependències pròpies de la Cambra.
  
3. Realitzar les adaptacions que el local necessite, així com equipar-lo amb el mobiliari, les senyalitzacions i la decoració que siga pertinent. Assegurar el subministrament d'energia amb les potències necessàries per a funcionament dels equips ofimàtics i informàtics del centre.
  
4. Dotar el local, tenint en compte els requeriments i les compatibilitats tècniques dels firmants, de la infraestructura de comunicacions i de l'equipament ofimàtic i informàtic necessari, i en particular:
  
\* Instal·lació de les línies de comunicació de veu i dades que resulten necessàries per al funcionament del centre.
  
\* Instal·lació d'una xarxa d'àrea local amb connexions per a tots els llocs de treball del centre.
  
\* Subministrament dels equips informàtics necessaris per al funcionament del sistema d'informació a què fa referència l'apartat 1 d'aquesta clàusula. El material informàtic i de comunicacions necessari per a la gestió corresponent a les administracions interventores serà aportat per aquestes.
  
\* Subministrament del material ofimàtic d'ús comú per als llocs de treball del centre (fotocopiadora i fax).
  
5. Destinar perquè preste servei en l'oficina el personal especialitzat de la seua organització que s'encarregue bàsicament de les activitats d'informació i orientació als promotors, i també d'assegurar el funcionament continuat del sistema d'informació a què fa referència l'apartat 1 de la present clàusula.
  
6. Gestionar materialment les actuacions necessàries per a la posada en marxa, la implantació i el funcionament ordinari del centre i, en particular, garantir els següents subministraments:
  
\* Papereria d'ús comú pels llocs de treball del centre.
  
\* Material d'escriptura.
  
\* Consumibles del material ofimàtic i informàtic d'ús comú.
  
\* Comunicació de veu i dades.
  
\* Energia.
  
\* Neteja i condicionament climàtic del local.
  
Huitena. Obligacions de l'administració general de l'Estat
  
A través del Ministeri d'Administracions Públiques, l'administració general de l'Estat s'obliga a:
  
1. Proporcionar informació sobre òrgans i procediments que tramita l'administració general de l'Estat en relació amb el procés de creació d'empreses.
  
2. Facilitar la incorporació a la Finestreta Única Empresarial dels òrgans i organismes de l'AGE que intervenen en el procés.
  
3. Gestionar l'adscripció, per a prestar serveis en el centre, del personal especialitzat que s'encarregarà, bàsicament, de les activitats de recepció i atenció de promotors, i també de coordinació general de l'oficina i de gestió dels tràmits pertinents, juntament amb els mitjans tècnics, informàtics i de comunicacions necessaris.
  
Per la seua banda, els ministeris d'Hisenda i de Treball i Afers Socials, a través de l'Agència Estatal d'Administració Tributària i de la Tresoreria General de la Seguretat Social, procuraran la integració dels tràmits i les actuacions de la seua competència en el funcionament de la Finestreta Única Empresarial.
  
Novena. Obligacions de la Generalitat Valenciana
  
1. Proporcionar informació sobre els òrgans que integren la Generalitat Valenciana, i també sobre els procediments que tramita en relació amb el procés de creació d'empreses.
  
2. Així mateix contribuirà a la implantació de la Finestreta Única Empresarial en els Prop Emprenedors, en els termes, els terminis i les condicions que es recullen en el conveni de col·laboració entre la Generalitat Valenciana i el Consell de Cambres Oficials de Comerç, Indústria i Navegació de la Comunitat Valenciana, per a la implantació i el desenvolupament d'accions d'informació i assessorament dels Prop Emprenedors, firmat el 10 de desembre de 1998.
  
Deu. Obligacions de l'Ajuntament de València
  
1. Destinar, perquè preste servei en l'oficina, el personal especialitzat, o bé els mitjans telemàtics que facilitaran la realització de les activitats d'informació, gestió i tramitació dels processos que li són propis.
  
2. Facilitar, per al personal abans assenyalat, els recursos i els mitjans tècnics necessaris, incloent-hi els dispositius informàtics i de comunicacions necessaris per al desenvolupament de la seua activitat.
  
3. Participar en el desenvolupament i la posada en marxa del pla de comunicació i promoció de la Finestreta Única Empresarial.
  
Onze. Finançament de les despeses d'establiment i funcionament
  
1. Les accions necessàries per a l'establiment i el funcionament del centre que constitueix l'objecte del present conveni durant el seu període inicial de vigència seran finançades de conformitat amb els següents criteris:
  
\* El Ministeri d'Administracions Públiques aportarà fins a un màxim de 46.683.224 de pessetes d'acord amb el conveni bilateral subscrit amb aquesta finalitat amb la Cambra de Comerç, Indústria i Navegació de València i a càrrec del concepte 66.48.829C.264.96 del pressupost per a l'any 2001.
  
\* La Generalitat Valenciana aportarà les quantitats reflectides en el conveni per a la implantació i el desenvolupament d'accions d'informació i assessorament dels Prop Emprenedors, firmat amb el Consell de Cambres Oficials de Comerç, Indústria i Navegació de València el 10 de desembre de 1998 i firmat en l'addenda al dit conveni de col·laboració per a l'any 2001 per 70.559.971 de pessetes.
  
\* L'Ajuntament de València aportarà la quantitat de fins a 9.620.000 pessetes segons el que s'ha aprovat en el ple de l'Ajuntament de data 27 d'abril de 2001.
  
\* Les cambres valencianes aportaran les quantitats reflectides en el conveni per a la implantació i el desenvolupament d'accions d'informació i assessorament dels Prop Emprenedors firmat amb la Conselleria d'Economia, Hisenda i Administracions Públiques de la Generalitat Valenciana el 10 de desembre de 1998 i firmat en l'addenda al dit conveni de col·laboració per a l'any 2001 per 86.197.348 de pessetes.
  
2. La gestió de les operacions de pagament corresponents a les despeses per a l'establiment i el funcionament del centre són encomanades per tots els firmants a la Cambra de Comerç, Indústria i Navegació de València. A aquests efectes, la dita institució procedirà a l'obertura d'un compte específic per a tal fi i donarà compte als membres de la Comissió establida en la clàusula tretzena de tots els moviments que es produïsquen en el dit compte i els entregarà, juntament amb la documentació justificativa de les despeses realitzades, informe detallat de totes les activitats realitzades i que estiguen d'acord amb l'objecte del conveni. En tot cas, en les operacions corresponents a les despeses d'establiment i funcionament s'ajustaran als criteris de funcionament, comptabilitat, gestió i fiscalització que els són propis, inclosa l'auditoria de comptes.
  
La Cambra de Comerç, Indústria i Navegació de València, amb el suport del Consell de Cambres de Comerç de la Comunitat Valenciana, en aquelles accions no subvencionades mitjançant convenis específics, traslladarà a la resta dels firmants la documentació econòmica que hi necessiten, d'acord amb els respectius criteris de funcionament, comptabilitat, gestió i fiscalització. En finalitzar la vigència del conveni, procedirà al reintegrament dels imports no justificats ni pagats de conformitat amb el percentatge de les seues aportacions al finançament inicial.
  
3. Tres mesos abans de l'acabament del període inicial de vigència del present conveni, els firmants acordaran i subscriuran un annex al present conveni en el qual s'especifiquen les condicions de finançament de les despeses de funcionament ordinari de la Finestreta Única Empresarial per al període de pròrroga de vigència del conveni.
  
Dotze. Difusió del servei
  
Qualsevol acció de difusió que realitze sobre la Finestreta Única Empresarial qualsevol de les parts firmants del present conveni, farà referència en igualtat de condicions a la denominació oficial de totes les parts firmants i utilitzarà la imatge que de comú acord hagen determinat totes elles.
  
Tretze. Comissió de Seguiment
  
Per al desenvolupament i el bon fi del present conveni, es crea una Comissió Mixta de Seguiment del conveni integrada per un representant designat per cada una de les parts, que serà presidida pel subdelegat del Govern a València i en la qual actuarà com a secretari, amb veu però sense vot, el secretari general de la Cambra de Comerç de València.
  
La Comissió Mixta es reunirà amb la periodicitat que aquesta determine i com a mínim una vegada l'any. De les seues reunions s'elaborarà la corresponent acta.
  
Correspon a la Comissió Mixta:
  
a) Realitzar la direcció dels treballs relacionats amb el present conveni.
  
b) Efectuar el seguiment de les accions que s'acorden per al desenvolupament del present conveni.
  
c) Interpretar el present conveni i resoldre, en primera instància, les controvèrsies que sorgisquen en la interpretació i el compliment respecte d'allò pactat.
  
d) L'adopció de totes les mesures que s'estimen adequades per al millor desenvolupament i compliment dels compromisos i les obligacions establides en aquest conveni i per a una adequada coordinació de les administracions interventores.
  
e) Elaborar un informe semestral i un altre d'anual de l'activitat de la Finestreta Única Empresarial i realitzar propostes de simplificació sobre els tràmits que afecten la creació d'empreses.
  
f) Qualssevol altres que s'encaminen al compliment d'aquest conveni o al seu desenvolupament, de conformitat amb els interessos de les parts.
  
Catorze. Jurisdicció competent
  
Les qüestions litigioses que pogueren derivar-se de la firma i l'execució del present conveni correspondran a la Jurisdicció Contenciosa Administrativa.
  
Per a la resolució dels dubtes que resulten del present conveni s'aplicaran els principis de la Llei de Contractes de les Administracions Públiques, d'acord amb el que s'ha disposat en l'article 3.2.
  
Quinze. Vigència i denúncia del conveni
  
El present conveni tindrà efectes des de la data de la firma i tindrà com a període de vigència el comprés entre la data de la firma i el 31 de desembre de l'any 2002. Podrà ser prorrogat expressament cada any, llevat de denúncia d'alguna de les parts efectuada amb sis meses d'antelació respecte de la data d'expiració. També podrà ser denunciat, després de l'audiència prèvia de la Comissió de Seguiment i la comunicació a les altres parts firmants per part d'aquella que considere que s'ha vulnerat l'esperit del conveni o que s'ha incomplit alguna de les seues clàusules. La denúncia s'efectuarà per escrit, amb una antelació mínima de tres mesos respecte de la data en què es pretén que tinga eficàcia. En tot cas, llevat de pacte exprés, les parts es comprometen a realitzar les actuacions necessàries dirigides a l'acabament de les accions ja iniciades.
  
I com a prova de conformitat, firmen les parts el present document, al lloc i en les dates indicats en l'encapçalament.
  
El ministre d'Administracions Públiques
  
Per delegació de firma (Ordre de 13 de desembre de 2001),
  
el secretari d'Estat per a l'Administració Pública,
  
IGNACIO GONZÁLEZ GONZÁLEZ
  
El conseller d'Innovació i Competitivitat
  
de la Generalitat Valenciana,
  
FERNANDO CASTELLÓ BORONAT
  
L'alcaldessa-presidenta de l'Ajuntament de València,
  
RITA BARBERÁ NOLLA
  
El vicepresident del Consell
  
Superior de Cambres de Comerç,
  
Indústria i Navegació d'Espanya,
  
president del Consell de Cambres de la
  
Comunitat Valenciana, i president de la Cambra de
  
Comerç, Indústria i Navegació de València,